En landmands hurtige indsats forhindrede fredag eftermiddag en større brand i et halmlager med bigballer på en gård ved Nørre Onsild, men ilden bredte sig i stedet til en staldbygning med 20-25 kalve. Det fortæller indsatsleder Klavs Bojsen fra Nordjyllands Beredskab. Da der fredag lidt ført klokken 15.45 gik ild i en stor traktor med fodervogn, nåede landmanden at køre den ud fra en ladebygning med omkring 1000 bigballer. Men da han måtte forlade traktoren, kom den til at stå tæt på en bunke halm, der havde forbindelse med staldbygningen, fortæller indsatslederen. Herefter bredte ilden sig hurtigt til staldbygningen og udviklede temmelig meget røg, - Vi koncentrerede os derfor i første omgang om at evakuere dyrene og få dem efterset af en dyrlæge. Det så ikke umiddelbart ud til. de var kommet til skade, men de havde indåndet noget røg, siger han. I øjeblikket arbejder brandfolkene med at efterslukke halmen. Et arbejde Klavs Bojsen vurderer vil vare til 22-23-tiden fredag aften.

Referat:
Landmand ved Nørre Onsild fik afværget brand i stort halmlager, men ilden bredte sig i stedet til en staldbygning med 20-25 kalve, der måtte evakueres.